Toni Kumpula uskoo, että hänelle myytiin Verkkokauppa.comissa käytetty kone uutena.

Toni Kumpula löysi uudesta tietokoneestaan windows.old-kansion. Hän epäilee, että kone on ollut jollain muulla ennen häntä.

Yrityksen markkinointi- ja viestintäjohtaja Seppo Niemelä pitää Kumpulan epäilystä äärimmäisen epätodennäköisenä.

It-asiantuntija Petteri Järvinen kummastelee tapausta.

Toni Kumpula palautti ostamansa kannettavan tietokoneen takaisin Verkkokauppa.comiin. Kuvituskuva. MOSTPHOTOS/TONI KUMPULA

Turkulainen Toni Kumpula uskoo Verkkokauppa.comin myyneen hänelle uutena kannettavan tietokoneen, joka oli ollut jo jollain toisella asiakkaalla käytössä.

Kumpula käveli Raision Verkkokauppa.comiin maanantaina 12. marraskuuta hyvän tarjouksen perässä. Hän oli bongannut yrityksen verkkosivuilta Asuksen tietokoneen, jota myytiin Verkkokauppa.comissa huippuhalpana tarjoustuotteena.

Kumpula sai koneen ja lähti hyvillä mielin kotiin.

Kotona mies avasi koneen ja huomasi koneessa windows.old-nimisen kansion. Kumpulan mukaan hän on harrastanut tietokoneita vuosikymmeniä ja tietää, ettei kansio voinut tarkoittaa kuin yhtä asiaa.

– Kone on ollut jo jollain toisella asiakkaalla ja asiakas on palauttanut koneen myymälään. Verkkokauppa.com on asentanut koneeseen käyttöjärjestelmän uusiksi, mutta unohtanut formatoida kiintolevyn ennen käyttöjärjestelmän uudelleen asennusta, mikä jätti jälkeensä windows.old-kansion.

Kumpula kertoo maksaneensa koneesta uuden hinnan.

– Kone oli alennuksessa, mutta tarjoushinta ei tarkoita, että se on käytetty. Minulle myytiin se uuden koneen hinnalla. Ihan turha sanoa, että se ei ole ollut kenenkään käytössä.

Kumpula palautti koneen Raision Verkkokauppa.comiin lauantaina 17. marraskuuta. Hänen mukaansa asiakaspalvelussa työskennellyt henkilö vakuutti, että heillä ei myydä käytettyjä tavaroita uuden hinnalla.

– Hänen mukaansa kone lähtee Helsinkiin outletiin myyntiin.

Kumpulan mukaan hän ei aio asioida Verkkokauppa.comissa enää koskaan.

Äärimmäisen epätodennäköistä

Tietokirjailija ja it-asiantuntija Petteri Järvinen kertoo windows.old-kansion olevan nimensä mukaisesti vanha Windows. Se kertoo, että tietokoneeseen on päivitetty uusi käyttöjärjestelmä.

Hänen mukaansa on mahdotonta sanoa, kuka päivityksen on tehnyt.

– Minulla on se käsitys, että jos kone otetaan ihan pakasta ja avataan ensimmäistä kertaa, niin siellä ei ole tuollaista windows.old-kansiota. Voi olla, että sille on tehty liikkeessä jotain.

Verkkokauppa.comin markkinointi- ja viestintäjohtaja Seppo Niemelä kertoo, ettei heille ole tullut palautetta vastaavista tapauksista.

– On äärimmäisen epätodennäköistä, että käytetty kone myytäisiin uutena. Meillä on sille ihan oma prosessinsa.

Niemelän mukaan kyseisissä tapauksissa järjestelmä luo automaattisesti windows.old-nimisen kansion. Siinä vaiheessa, kun uusi käyttöjärjestelmä päivittyy, se luo varmuuskopion vanhasta windows.old-kansioon.

– Juttelin meidän asiantuntijoiden kanssa ja he sanoivat, että kone päivittyy ensimmäisellä käynnistyksellä uusimpaan versioon Windowsista, jos ohjelmistoon on tullut päivityksiä. Ja niitähän tulee kohtalaisen usein. Näin ollen windows.old-kansioista tehty tulkinta on virheellinen.

”Tuntuu oudolta”

Verkkokauppa.comissa on erikseen osasto, jossa myydään esimerkiksi asiakkaiden palauttamia tietokoneita. Järvinen kertoo ostaneensa sieltä vuosia sitten käytetyn koneen pienellä alennuksella. Windows oli resetoitu ja kone näytti uudelta. Hieman yllättäen levyltä löytyi edellisen käyttäjän tekemä varmuuskopio, jossa oli tallessa myös valokuvia.

– Valokuvissa näkyi, kun edellinen käyttäjä sai koneen joululahjaksi. Vanhemmat olivat ottaneet kuvia, joista näkyy, kun tyttö avasi konepakettia.

Joululahja oli syystä tai toisesta palautettu ja päätynyt takaisin Verkkokauppa.comiin. Kone oli resetoitu ja myyty alennuksella eteenpäin. Laatikon päällä oli ostohetkellä kuitenkin teksti, jossa kerrottiin koneen olleen asiakkaalla kokeilussa.

– Kauppa toimi tässä ihan oikein. Heidän pitäisi siis osata tämä prosessi. Haluan painottaa, että yleensä he toimivat todella vastuullisesti näissä asioissa. Tuntuu oudolta, että tämmöinen olisi tapahtunut.

Toni Kumpulan ostaman koneen kuitista selviää, että kone on nimeltään Asus Gaming FX504, jossa pitäisi olla Windows 10 -käyttöjärjestelmä valmiina.

Verkkokauppa.comin markkinointi- ja viestintäjohtaja Seppo Niemelä kertoo, että asia aiotaan selvittää.

Täydennetty 18.11.2018 kello 8.20 ja 16.03 Verkkokauppa.comin markkinointi- ja viestintäjohtajan kommentteja.

Korjattu 18.11..2018 klo 14.37 Petteri Järvisen antamaa virheellistä kommenttia.